\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

РЕПУБЛИКА СРБИЈА

**МИНИСТАРСТВО ПРИВРЕДЕ**

Кнеза Милоша 20, 11000 Београд

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**ИНФОРМАЦИЈА О НАЧИНУ СПРОВОЂЕЊА ПРОГРАМА ПОДРШКЕ МАЛИМ И СРЕДЊИМ ПРЕДУЗЕЋИМА ЗА НАБАВКУ ОПРЕМЕ У 2019. ГОДИНИ**

**Увод**

У овом документу су дате детаљне информације потенцијалним корисницима o Програму подршке малим и средњим предузећима за набавку опреме у 2019. години (у даљем тексту: Програм), па из тих разлога молимо да га детаљно прочитате како би, на најбољи начин, разумели предмет подршке, као и све услове, права и обавезе које проистичу из Програма.

Циљ Програма јесте јачање конкурентности привредних субјеката, унапређење њиховог пословања и интернационализације, као и креирање нових радних места кроз инвестиције у опрему.

Специфични циљеви Програма су:

1) унапређење технолошких процеса производње;

2) побољшање конкурентности произвођача;

3) повећање вредности и обима промета;

4) подстицање заштите животне средине;

5) смањење ризика финансирања набавке производне опреме;

6) смањење трошкова финансирања производне опреме кроз ниже каматне стопе и/или накнаде;

7) повећавање понуде дугорочних извора финансирања;

8) промовисање залоге на опреми, као примарног и довољног средства обезбеђења кредита;

9) побољшање кредитне понуде банака и лизинг компанија за финансирање набавке производне опреме;

10) јачање партнерства између банака, лизинг компанија и јавног сектора у унапређењу извора финансирања.

**1. Основни подаци о Програму**

**1.1.** **Предмет Програма** је суфинансирање до 25% нето трошкова набавке опреме привредних субјеката, при чему је обавеза привредног субјекта да при куповини учествује са 5% нето вредности, а остатак обезбеди из повољнијих кредита пословних банака и средстава финансијског лизинга лизинг компаније – партнера у реализацији овог Програма.

**Програм спроводи Министарство привреде (у даљем тексту: Министарство) у сарадњи са Развојном агенцијом Србије (у даљем тексту: Развојна агенција) и одабраним пословним банкама и лизинг компанијама.**

Услови финансирања привредних субјеката у оквиру Програма дати су у прилогу овог упутства.

**1.2. Koрисници бесповратних средстава**

1) правна лица, регистрована у АПР као привредна друштва или задруге, која су разврстана на микро, мала или средња правна лица у складу са Законом о рачуноводству („Службени гласник РС”, број 62/13) према финансијским извештајима за 2017. годину, као и

2) предузетници регистровани у АПР.

Услов да задруга користи средства Програма јесте да је задруга ускладила своја акта, органе и пословање са Законом о задругама („Службени гласник РС“, број 112/15) и да се подвргла задружној ревизији у последње две године.

Разврставање правних лица, у складу са Законом о рачуноводству, Члан 6:

Правна лица, у смислу овог закона, разврставају се на микро, мала, средња и велика, у зависности од просечног броја запослених, пословног прихода и просечне вредности пословне имовине утврђених на дан састављања редовног годишњег финансијског извештаја у пословној години.

У микро правна лица разврставају се она правна лица која не прелазе два од следећих критеријума:

1) просечан број запослених 10;

2) пословни приход 700.000 ЕУР у динарској противвредности;

3) просечна вредност пословне имовине (израчуната као аритметичка средина вредности на почетку и на крају пословне године) 350.000 ЕУР у динарској противвредности.

У мала правна лица разврставају се она правна лица која прелазе два критеријума из става 2. овог члана, али не прелазе два од следећих критеријума:

1) просечан број запослених 50;

2) пословни приход 8.800.000 ЕУР у динарској противвредности;

3) просечна вредност пословне имовине (израчуната као аритметичка средина вредности на почетку и на крају пословне године) 4.400.000 ЕУР у динарској противвредности.

У средња правна лица разврставају се она правна лица која прелазе два критеријума из става 3. овог члана, али не прелазе два од следећих критеријума:

1) просечан број запослених 250;

2) пословни приход 35.000.000 ЕУР у динарској противвредности;

3) просечна вредност пословне имовине (израчуната као аритметичка средина вредности на почетку и на крају пословне године) 17.500.000 ЕУР у динарској противвредности.

**Приликом утврђивања да ли заинтересовани привредни субјекат испуњава услове за учешће у Програму, односно да ли спада у групу микро, малих или средњих правних лица разврстаних према финансијском извештају за 2017. годину, банка односно лизинг компаније ће проверавати на основу података које води АПР.**

Испуњеност свих наведених услова проверава банка односно лизинг компанија приликом подношења захтева за доделу бесповратних средстава.

**1.3. Услови за учешће у Програму**

Право учешћа у Програму имају привредни субјекти из тачке 1.2. овог упутства који испуњавају следеће услове:

- да су поднели једној од банака или лизинг компанија укључених у реализацију овог програма:

- попуњен захтев за доделу бесповратних средстава са потребном документацијом којом доказују услове из овог одељка;

- профактуру/предрачун/предуговор/понуду не старију од дана објављивања јавног позива;

- слику опреме са профактуре;

-за привредне субјекте који обављају производну/грађевинску делатност, а код АПР имају регистровану шифру делатности различиту од производне/грађевинске, доставити слике погона, постојећих машина или механизације као и картице основних средстава за њих, три фактуре за испоручену робу или радове из претходног периода;

2) да су уписани у регистар АПР најкасније 31. децембра 2017. године; (испуњеност овог услова, банке и лизинг компаније проверавају на основу јавно доступних података које води АПР);

3) да нису разврстани као велико правно лице у складу са Законом о рачуноводству („Службени гласник РСˮ, број 62/13 и 30/2018), према финансијским извештајима за 2017. годину;

4) да над њима није покренут стечајни поступак или поступак ликвидације (испуњеност овог услова, банке и лизинг компаније проверавају на основу јавно доступних података које води АПР);

5) да су измирили доспеле обавезе јавних прихода (потврда надлежне филијале **Пореске управе** да је подносилац захтева измирио све доспеле обавезе јавних прихода, која мора бити издата након датума објављивања јавног позива);

6) у већинском су приватном власништву (испуњеност услова банке и лизинг компаније проверавају на основу јавно доступних података које води АПР )

7) нису у групи повезаних лица у којој су неки од чланова велика правна лица (испуњеност услова, банке и лизинг компаније проверавају увидом у Изјаву (Образац бр.2));

8)сврха и намена инвестирања у производну опрему је у складу са природом делатности привредног субјекта (испуњеност овог услова банке и лизинг компаније ће утврђивати на основу информација из пријавног формулара (шифра делатности) а за привредне субјекте који обављају производну/грађевинску делатност, а код АПР имају регистровану шифру делатности различиту од производне/грађевинске, поред достављеног образложења на основу достављених: слика погона постојећих машина или механизације, картица основних средстава за њих и три фактуре за испоручену робу или радове из претходне две године);

9) да су привредна друштва, задруге и предузетници, према евиденцији Централног регистра обавезног социјалног осигурања о броју радника на дан 30. децембра 2018. године имали најмање једног запосленог на неодређено време, односно да је предузетник као оснивач био обвезник доприноса по основу обављања самосталне делатности или по било којој другој основи; (проверава министарство);

10) да не обављају делатности у следећим секторима:

1. примарна пољопривредна производња. Примарна пољопривредна производња, између осталог, у смислу овог програма, обухвата гајење биљних култура и домаћих животиња и остале намене у непосредној вези са гајењем биљака и животиња, као и чување и складиштење (није искључена набавка опреме за обављање делатности паковања, сортирања, прераде и замрзавања нпр. хладњаче или сушаре);
2. извођење грађевинских радова од стране привредних субјеката који не поседују своју грађевинску оперативу потребну за извођење радова (производња грађевинских производа је дозвољена);
3. саобраћај и транспорт;
4. производња дуванских производа;
5. било који облик трговинске, туристичке или угоститељске делатности, изузев пекара са индустријском производњом и продајом, и услуга кетеринга;
6. штампање и умножавање аудио и видео записа, изузев штампарских услуга;
7. услужне делатности (укључујући између осталог и консултантске, маркетиншке, рачуноводствене и услуге истраживања тржишта као и остале услуге информационе технологије, производње и емитовања дигиталног медијског садржаја, осим рециклаже[[1]](#footnote-1));
8. организовање игара на срећу, лутрија и сличних делатности;
9. производња и продаја оружја и војне опреме;
10. производња и промет нафте и нафтних деривата;
11. производња челика и синтетичких влакана и вађење угља;
12. производња и промет било ког производа или активности, које се према домаћим прописима или међународним конвенцијама и споразумима, сматрају забрањеним.

(испуњеност овог услова банке и лизинг компаније ће проверавати на основу шифре делатности под којом је привредни субјекат регистрован у АПР. Изузетно, у случају да се претежна шифра привредног субјекта односи на делатности које су искључене овим Програмом, а привредни субјекат обавља и производну делатност, потребно је да достави образложење из кога се види да је сврха инвестирања у опрему у складу са природом додатне делатности коју привредни субјекат такође обавља, а која није искључена овим Програмом. На основу тога ће Комисија за доделу бесповратних средстава ценити испуњеност овог услова);

11) да нису у тешкоћама, а према следећој дефиницији:

Привредни субјект у тешкоћама је привредни субјект који није способан да сопственим средствима, средствима својих власника/акционара или поверилаца или средствима из других извора на тржишту спречи губитке и који би, без интервенције државе, краткорочно или средњорочно, угрозили његов опстанак.

Привредни субјект је у тешкоћама:

- ако је одговорност за његове дугове ограничена а изгубио је више од половине основног капитала, од чега је у последњих 12 месеци изгубио више од четвртине основног капитала;

- ако  најмање једно лице неограничено одговора за његове дугове, а у финансијским извештајима приказано је да је његов капитал смањен за више од половине, од чега је у последњих 12 месеци изгубљено више од четвртине  капитала;

- ако испуњава услове за отварање стечајног поступка.

Привредни субјект је у тешкоћама и ако није испуњен ниједан услов из става 1. ове тачке, ако постоје очигледни показатељи који указују на то да је у тешкоћама, као што су раст губитака, смањење укупног прихода, раст залиха, вишак капацитета, смањење новчаних токова, раст дуга, пораст трошкова камата и пад или нулта нето вредност имовине. У највећим тешкоћама је привредни субјект који је неспособан за плаћање (инсолвентан) или над којим је отворен стечајни поступак.

Привредни субјект који је основан пре мање од три године не сматра се привредним субјектом у тешкоћама, изузев ако је реч о малом или средњем привредном субјекту који испуњава услове за отварање стечајног поступка.

Дефиниција привредног субјекта у тешкоћама је преузета из Уредбе о правилима за доделу државне помоћи док се испуњеност овог услова, потврђује потписивањем Обрасца бр. 2 који је део конкурсне документације, а који привредни субјекат потписује под пуном материјалном и кривичном одговорношћу.

12) да у текућој фискалној години и у претходне две године (2019., 2018. и 2017. години)привредни субјект са повезаним лицима[[2]](#footnote-2) није примио државну помоћ[[3]](#footnote-3), чија би висина заједно са траженим средствима прекорачила износ од 23 милиона динара. (испуњеност овог услова банке ће утврђивати увидом у Изјаву о сагласности са условима Програма).

**Приликом подношења пријавног формулара са потребном документацијом, банка, односно лизинг компаније утврђују испуњеност услова за учешће у Програму.**

**1.4 Намена бесповратних средстава**

Средства опредељена Програмом намењена су за суфинансирање набавке нове производне опреме и опреме директно укључене у процес производње размењивих добара (у даљем тексту: производне опреме) и извођење грађевинских радова , и то:

1) производне опреме и/или машина;

2) транспортно-манипулативних средстава укључених у процес производње и унутрашњег транспорта;

3) делова, специјализованих алата за машине или других капиталних добара;

4) грађевинске механизације за потребе обављања грађевинских радова.

Такође средства се могу користити и за набавку машина и опреме за унапређење енергетске ефикасности и еколошких аспеката сопствене производње, и то за:

1. алтернативне системе у производњи топлотне и електричне енергије за потребе производног погона (соларни панели, постројења на природан гас, котлови на пелет и гас, геотермалне пумпе, грејни системи на биомасу, као и припадајућа инсталација за ову опрему);
2. специфичне машине и опрема за еколошку заштиту земље, ваздуха и воде (системи за прераду отпадних вода, филтери и системи за пречишћавање издувних/отпадних гасова, воде…).

Под машинама и опремом за енергетску и еколошку ефикасност се у смислу овог Програма, не сматра се набавка материјала за топлотну изолацију производног погона, замена столарије, замена конвенционалне ЛЕД расветом. Такође, изградња мини електрана и ветроелектрана се не сматра алтернативним системом за потребе производње енергије, у смислу овог Програма.

Средствима Програма се може финансирати куповина машина и опреме за потребе енергетске и еколошке ефикасности, али не и радови за уградњу/монтажу исте, транспортни трошкови и сви други трошкови који се иначе не могу финансирати средствима овог Програма (ови трошкови се искључују са профактуре).

Под грађевинском механизацијом подразумевају се следеће грађевинске машине:

* Машине за ископ, утовар и разастирање (као што су багери, дозери, грејдери, скрепери, утоваривачи, финишери, булдожери…);
* Машине за збијање тла (као што су ваљци, вибро ваљци, јежеви, вибро плоче…);
* Машине за пренос и дизање (као што су торањски кран, дерик кран, портални кран, кабл кран- жичара, аутодизалица, лифт, платформа, виљушкар…);
* Машине за транспорт и вучу (као што су камиони кипери, дампери, истоваривачи позади, аутомешалице, пумпе за бетон, транспортне траке…);
* Машине за производњу и прераду материјала (као што су фабрике бетона, асфалтне базе, погони за израду префабрикованих бетонских елемената, погони за израду арматурних склопова, погон за прераду дрвета…).

Под грађевинском механизацијом подразумевају се и друге грађевинске машине и опрема директно укључене у извођење грађевинских радова (као што су скеле, оплате…).

Средства за реализацију Програма се **не могу** користити за:

1) порез на додату вредност (у даљем тексту: ПДВ);

2) покривање трошкова који су у вези са набавком опреме као што су: царински и административни трошкови, трошкови транспорта, шпедиције, складиштења и манипулације, монтаже и инсталирања опреме, обуке и др.;

3) покривање трошкова који су у вези са одобравањем и спровођењем банкарског кредита, односно финансијског лизинга, као што су трошкови: обраде захтева, камате, трошак кредитног бироа за корисника, уписа залоге у Агенцији за привредне регистре (у даљем тексту: АПР), осигурања покретности, курсних разликa и сл.;

4) рефундацију средстава за већ набављену (авансирану, плаћену или испоручену) опрему;

5) зајмове и рате за отплату кредита, као и за репрограм кредитa;

6) остале трошкове који нису у складу са наменом Програма.

Опрема која је предмет Програма, односно за чију се набавку додељују бесповратна средства, не може бити купљена од физичког лица, осим ако је продавац опреме предузетник.

**Опрема не сме да буде испоручена нити плаћена делимично или у целости пре датума доношења одлуке о додели бесповратних средстава.**

**2. Висина средстава која су на располагању корисницима**

Укупна средства за реализацију овог Програма износе 2.200.000.000,00 динара. Неутрошена средства која ће бити утврђена извештајем Развојне агенције Србије о реализацији Програма из 2018. године, а која су пренета Развојној агенцији Србије у складу са Уредбом о утврђивању програма подршке малим предузећима за набавку опреме у 2018. години („Службени гласник РС”, бр. 14/18 и 78/18), користиће се у 2019. години за субвенционисање набавке опреме малим предузећима у складу са овим програмом.

Привредни субјекти који задовоље услове Програма и којима банке, односно лизинг компанија укључене у реализацију Програма, условно одобре кредит односно финансирање могу остварити право на суфинансирање до 25% нето вредности набавке производне опреме. Привредни субјекат је у обавези да обезбеди учешће у висини 5% нето вредности производне опреме, док ће се преосталих 70% нето вредности производне опреме обезбедити из кредита пословних банака или финансијског лизинга лизинг компаније укључених у спровођење овог Програма.

Износ одобрене бесповратне помоћи у висини до 25% од нето вредности производне опреме не може бити мањи од 500.000,00 динара, нити већи од 5.000.000,00 динара.

У случају да је укупна нето вредност производне опреме виша од 20.000.000,00 динара, корисник може да финансира разлику већим сопственим учешћем или да за овај износ увећа кредитни захтев код банке, односно захтев за финансијски лизинг код лизинг компаније.

Проценат учешћа бесповратних средстава Министарства у трошковима набавке производне опреме, одређиваће се у односу на нето цену из достављене профактуре/предуговора.

Нето вредност је набавна цена опреме исказана у профактури/предрачуну/предуговору, која не укључује трошкове ПДВа, транспорта као ни било које друге трошкове који су у вези са набавком и пуштањем опреме у рад.

Набавна цена опреме на профактури/предрачуну/предуговору домаћих добављача мора бити исказана у динарима. У случају набавке производне опреме из иностранства, нето вредност исказана у страној валути на профактури/предрачуну/предуговору, прерачунава се према средњем курсу Народне банке Србије **на дан издавања профактуре**.

Привредни субјекти морају и да обезбеде средства у висини ПДВ-а исказаног по профактури. Банке могу увећати износ кредита у висини ПДВ-а на захтев привредног субјекта. Лизинг компаније могу укључити финансирање ПДВ-а, на захтев привредног субјекта.

Средства одобрене бесповратне помоћи ће се исплатити:

1. у случају кредита на наменски рачун привредног субјекта отворен код пословне банке код које му је одобрен кредит.
2. у случају финансијског лизинга на наменски рачун лизинг компаније отворен код пословне банке коју одреди лизинг компанија.

**3. Начин пријављивања потенцијалних корисника**

Захтев за доделу бесповратних средстава се подноси истовремено са захтевом за кредит или финансијски лизинг експозитури/филијали једне од пословних банака или лизинг компанији које учествују у реализацији Програма.

Привредни субјекти могу поднети само један захтев за доделу бесповратних средстава за набавку опреме код једне банке или лизинг компаније. Други захтев за доделу бесповратних средстава и захтев за кредит или финансијски лизинг код друге банке или лизинг компаније је могуће поднети тек након пријема обавештења да је привредном субјекту одбијен првобитан захтев.

Како су услови финансирања различити код свих банака и лизинг компанија партнера, Министарство препоручује да привредни субјекти пре подношења захтева размотре понуђене услове свих банака и лизинг компанија, које учествују у реализацији овог Програма, а који се налазе у прилогу овог упутства.

Прецизно и тачно попуњена пријава и пратећа документација, предају се приликом подношења захтева за кредит или финансијски лизинг у једној од експозитура/филијала одабраних пословних банака или лизинг компанија.

У наведеним пословним банкама и лизинг компанијама се могу добити и све информације неопходне за учешће у Програму за потенцијалне кориснике.

Јавни позив је отворен док се средства из Програма не утроше Информација о затварању јавног позива ће бити објављена на сајту Министарства: [www.privreda.gov.rs](http://www.privreda.gov.rs), Развојне агенције: [www.ras.gov.rs](http://www.ras.gov.rs), а моћи ће и директно да се добије у банкама и лизинг компанији.

**3.1. Документација која се обавезно доставља приликом подношења захтева**

1. попуњен пријавни образац – **Образац број 1**;
2. потписана изјава - **Образац број 2\***;
3. профактура или предуговор (копија) издата после датума објављивања јавног позива;
4. слика опреме са профактуре/предрачуна/предуговора;
5. oригинал или оверена потврда надлежне филијале Пореске управе да је подносилац захтева измирио доспеле обавезе јавних прихода, издата након датума објављивања јавног позив;
6. за привредне субјекте који обављају производну/грађевинску делатност, а код АПР имају регистровану шифру делатности различиту од производне/грађевинске, доставити образложење из кога се види да је сврха инвестирања у опрему у складу са природом додатне делатности коју привредни субјекат такође обавља, а која није искључена овим Програмом, слике погона, постојећих машина или механизације као и картице основних средстава за њих, три фактуре за испоручену робу или радове из претходне две године.

\***Напомена**: За предузетнике потребно је да изјаву достави лице које је регистровало обављање делатности као предузетник. За задруге потребно је доставити изјаву за директора.**.** Oва изјава мора бити дата након датума објављивања јавног позива.

* У случају да је **оснивач привредног субјекта страно правно лице**, узима се изјава коју ће дати законски заступник привредног субјекта подносиоца захтева. Уколико постоји више законских заступника подносиоца захтева потребно је да сви доставе наведену изјаву која не морају бити оверена код нотара.
* У случају да је **оснивач привредног субјекта страно физичко лице** потребно је да сви законски заступници привредног субјекта подносиоца захтева доставе наведену изјаву која не мора бити оверена код нотара.

Попуњена пријава и наведена пратећа документација предају се банци, односно лизинг компанији у два примерка (један оригинал или оверена фотокопија, док је други примерак само копија).

Након тога службеник банке/ЛК попуњава и потписује Образац бр. 3. На првој страни Обрасца бр.3 треба попунити датум пријаве који се односи на датум када је клијент поднео захтев банци/ЛК. На последњој страни Обрасца бр.3 службених уноси датум када је предмет клијента комплетиран и условно кредитно одобрен од стране банке/лк. То значи да датуми на свим другим документима која се достављају министарству морају да претходе том датуму.

Комисија за доделу бесповратних средстава по Програму подршке малим предузећима за набавку опреме (у даљем тексту: Комисија) задржава право да затражи додатну документацију и изврши додатну верификацију поднете документације.

Програм и пратећа конкурсна документација, неопходна за подношење захтева за учешће у Програму, може се добити директно у експозитури/филијали изабраних банака или лизинг компанијама, као и на сајту Министарства: [www.privreda.gov.rs](http://www.privreda.gov.rs), Развојне агенције: [www.ras.gov.rs](http://www.ras.gov.rs) .

**3.2. Поступак доделе бесповратних средстава**

Банке и лизинг компаније ће примати искључиво захтеве привредних субјеката који задовољавају све услове Програма наведене у тачкама 1.2. и 1.3. овог упутства и који су предали неопходну конкурсну документацију из тачке 3.1.

**У случају да потенцијални корисници бесповратних средстава имају примедбе у вези са процедуром за примање захтева за доделу бесповратних средстава које реализују банке и лизинг компаније које учествују у Програму, могу се обратити директно Министарству на електронску адресу:** [**preduzetnistvo@privreda.gov.rs**](mailto:preduzetnistvo@privreda.gov.rs)**.**

Непотпуне пријаве, као и пријаве које не испуњавају Програмом прописане услове, се неће разматрати, док ће пријаве достављене лично на писарницу Министарства или поштом, бити аутоматски дисквалификоване.

Привредни субјекти чије су пријаве комплетне и формално исправне, подлежу провери кредитне способности од стране банке, односно лизинг компанија. Проверу кредитне способности, пословне банке и лизинг компаније спроводе према критеријумима које користе у својим редовним кредитним, односно операцијама у вези са финансијским лизингом.

Банка, односно лизинг компанија је дужна да у року од две недеље од пријема комплетне и формално исправне пријаве, обавести корисника да ли је његов захтев условно одобрен.

**Бесповратна средства не могу бити додељена без претходно условно одобреног захтева од стране банке, односно лизинг компаније.**

Након условно одобреног захтева, банка, односно лизинг компанија захтев привредног субјекта за доделу средстава прослеђује Комисији.

Комисија за доделу бесповратних средстава врши прегледање, контролу формалне исправности и селекцију захтева и доноси одлуке о прихватању захтева и додели бесповратних средстава према редоследу пријема формално исправних захтева од стране банака и лизинг компаније.

Средства по овом програму се могу одобрити искључиво уколико се на основу расположивих информација може закључити да подносилац захтева и сва повезана лица имају добру пословну репутацију.

Одлуку о прихватању захтева и додели бесповратних средства по Програму, коју Комисија доноси на седници доставља банкама, лизинг компанијама и Развојној агенцији. Одлука мора да садржи обавештење корисника да му се додељује de minimis државна помоћ.

**4. Закључивање уговора и пренос средстава**

У року од осам дана од дана пријема одлуке, Развојна агенција и пословна банка или лизинг компанија обавештавају привредни субјект и у року од 15 дана од дана достављања одлуке закључују уговор о додели бесповратних средстава, односно уговор о кредиту или финансијском лизингу за набавку опреме са привредним субјектом.

Кандидати чије је захтеве одобрила Комисија морају закључити:

- уговор о кредиту са банком, односно уговор о финансијском лизингу са лизинг компанијом у року од 15 дана од дана достављања писаног обавештења од стране банке, односно лизинг компаније;

- уговор о коришћењу бесповратних средстава са Развојном агенцијом, у року од 15 дана од дана достављања писменог обавештења о одлуци Комисије и позива за закључење уговора од стране Развојне агенције;

Уговор о кредиту, односно уговор о финансијском лизингу, мора бити закључен стриктно према условима из Програма, Уговора о реализацији Програма, закљученог између Министарства, Развојне агенције и сваке банке, односно лизинг компаније и условно одобреног захтева.

Кандидати ће уз одлуку о додели бесповратних средстава добити четири примерака уговора о додели бесповратних средстава које ће, након потписивања, вратити Развојној агенцији. Датумом закључења уговора се сматра онај датум када је уговор потписан од стране директора агенције и заведен у Развојној агенцији Србије.

Међусобна права и обавезе у вези са коришћењем бесповратних средстава уређују се уговором који закључују Развојна агенција Србије и корисник бесповратних средстава. Овај уговор као обавезне елементе мора имати новчани износ који се додељује кориснику средстава, намене за које се средства додељују, податке о добављачу опреме, начин преноса бесповратних средстава, обавезу корисника да отвори наменски рачун код банке у случају банкарског кредита односно наменски рачун код пословне банке коју одреди лизинг компанија у случају финансијског лизинга и обавезу корисника да уколико средства буџета не искористи наменски, мора иста да врати у складу са уговором, обавезу корисника да у случају превремене отплате кредита у току прве трећине трајања периода отплате држави врати целокупан износ одобрених бесповратних средстава, као и обавезу корисника да набавку опреме оконча најкасније у року од шест месеци од дана склапања Уговора о додели бесповратних средстава, обавезу корисника да врати целокупан износ одобрених бесповратних средстава уколико превремену отплату кредита, односно финансијског лизинга изврше у току прве трећине трајања периода отплате, као и временски оквир у ком корисник опрему купљену уз подршку бесповратних средстава додељених из овог програма не сме да отуђи. Уговором о додели бесповратних средстава ће бити прецизирана и обавеза уплате учешћа од 5% нето вредности производне опреме у року од 5 радних дана од дана закључења уговора са банком односно лизинг компанијом. Уз уговор о додели бесповратних средстава прилаже се и бланко меница која служи као средство обезбеђења за доделу бесповратних средстава у случају да се утврди ненаменско трошење средстава, евентуалне злоупотребе, или да дође до превремене отплате у току прве трећине трајања периода отплате. Уговором ће бити прецизирано и да ће се сматрати да је привредни субјекат, коме је одобрен захтев за коришћење бесповратних средстава, одустао од коришћења средстава уколико не потпише уговор о кредиту са банком, или не уплати учешће од 5% нето вредности производне опреме у роковима предвиђеним Програмом и уговором о коришћењу бесповратних средстава.

Подаци о добављачу и трошковима у уговору морају бити истоветни подацима из профактуре/предуговора поднетог уз пријаву.

У року од пет дана од дана склапања уговора са банком, односно лизинг компанијом, привредни субјекат дужан је да уплати уговорено учешће, односно учешће одређено у складу са тачком 2.2. Све евентуалне ризике курсних разлика, сноси подносилац захтева.

У случају финансијског лизинга, привредни субјекат уговорено учешће, односно учешће одређено у складу са тачком 2.2. уплаћује на посебан, наменски рачун лизинг компаније код пословне банке, и о извршеној уплати лизинг компанија без одлагања доставља обавештење Развојној агенцији.

По склапању уговора о додели бесповратних средстава, Развојна агенција ће, у року од 15 дана од дана пријема обавештења о извршеној уплати учешћа од стране привредних субјеката, пренети одобрена бесповратна средства на посебан, наменски рачун привредног субјекта.

Након извршене уплате од стране привредног субјекта и Развојне агенције, банка односно лизинг компанија ће извршити уплату целокупног износа трошкова набавке опреме по профактури или предуговору на рачун добављача.

* У случају кредита банке, корисник средстава дужан је да банци достави копију фактуре/уговора по којој је извршена набавка опреме, а банке су у обавези да копију исте проследе Министарству и Развојној агенцији.
* У случају финансијског лизинга, лизинг компанија је у обавези да копију фактуре и уговора са корисником проследи Министарству и Развојној агенцији.
* Привредни субјекти могу отплатити кредит односно средства финансијског лизинга превремено у односу на рок који је дефинисан у уговору са банком односно лизинг компанијом, са тим да уколико превремену отплату изврше у току прве трећине трајања периода отплате, дужни су да врате целокупан износ одобрених бесповратних средстава.

Привредни субјекти који у року од 15 дана од дана пријема обавештења од стране Развојне агенције нису потписали уговор о коришћењу бесповратних средстава, сматраће се да су од додељених средстава одустали.

Уколико привредни субјекат не потпише уговор о кредиту са банком односно лизинг компанијом, уговор склопљен са Развојном агенцијом сматра се ништавним.

**6. Праћење реализације**

Надзор и наменску контролу коришћења средстава врше пословне банке или лизинг компаније и Развојна агенција у сарадњи са Министарством.

Банке и лизинг компаније ће најмање 24 месеца од датума склапања уговора са корисницима, вршити наменску контролу коришћења средстава и о томе извештавати Министарство и Развојну агенцију. Контрола ће се вршити кроз директне посете, где је предвиђено да се сваки корисник посети једном у току године, као и кроз преглед картица основних средстава привредних субјеката, који су у обавези да их достављају банци/лизинг компанији, једном годишње. Прву контролу је потребно обавити по испоруци предмета кредита односно лизинга, а најкасније 7 месеци од потписивања уговора о додели бесповратних средстава а другу контролу након годину дана

Банке и лизинг компаније, врше једном годишње, наменску теренску контролу, за све кориснике по програму у периоду од две године од закључивања уговора о додели бесповратних средства.

Извешај о теренској контроли са свом пратећом документацијом, банке/ЛК достављају Развојној агенцији.

У случају да банка или лизинг компанија уочи неправилности или злоупотребе, Развојна агенција ће по пријему писаног обавештења банке или лизинг компаније, извршити другостепену контролу наменског коришћења и предузети све неопходне мере ради њиховог отклањања.

За кредите рoчности 18 месеци и превремено отплаћене кредите Развојна агенција има обавезу да изврши теренску контролу две године од потписивања уговора о додели бесповратних средстава. и о томе достави извештај министарству.

Код привредних субјеката код којих се, у другостепеној контроли, утврде неправилности или злоупотребе, односно непридржавање уговора, Развојна агенција активира меницу на одобрени износ. Након активирања менице, банка или лизинг компанија има право да пређе на другачије услове финансирања од уговорених, као и да раскине уговор о са корисником.

Развојна агенција ће такође вршити и првостепену контролу наменског коришћења средстава код привредних субјеката у временском периоду након отплате кредита до истека 24 месеца од дана закључења уговора о додели бесповратних средстава.

Корисник средстава дужан је да банци, Министарству, Развојној агенцији и Комисији за контролу државне помоћи, у циљу праћења коришћења средстава, омогући посету као и увид у финансијску документацију.

**Министарство, Развојна агенција и пословна банка односно лизинг компаније не сносе одговорност уколико добављач по уплати средстава не испоручи робу, те се привредним субјектима саветује да воде рачуна и са дужном пажњом бирају добављача.**

**7. Поступак по приговору**

Кандидати чије је захтеве Комисија одбила имају право на приговор у року од 8 дана од дана пријема одлуке.

У приговору се мора навести одлука која се побија, као и број и датум одлуке. Довољно је да се у приговору изложи у ком погледу је привредни субјект незадовољан одлуком, и да то укратко образложи.

Приговор се подноси министру привреде, непосредно или препорученом поштом, на адресу Министарство привреде, Кнеза Милоша 20, 11000 Београд.

Неблаговремени, недопуштен, односно приговор изјављен од стране неовлашћеног лица, биће одбачен. О приговору одлучује министар у року од 30 дана од дана пријема приговора.

Након доношења Одлуке Комисије, опрема која је наведена у профактури и Обрасцу 1, као и добављач не може се мењати осим у посебно оправданим случајевима на образложен захтев клијента. У том случају Комисија може одобрити промену добављача или опреме али не и функционалне намене опреме која је предмет кредитирања.

1. Под рециклажом се у смислу овог програма не подразумева сакупљање и издвајање искоришчених ствари или материјала без икакве прераде. Рециклажа укључује сакупљање, издвајање, прераду и израду нових производа из искориштених ствари или материјала. [↑](#footnote-ref-1)
2. Појам ПОВЕЗАНИХ ЛИЦА тумачи се у складу са Законом о привредним друштвима („Сл. гласник РС“, [36/2011](javascript:void(0)), [99/2011](javascript:void(0)) , [83/2014](javascript:void(0)) - други закон, [5/2015](javascript:void(0)) , [44/2018](javascript:void(0))  и [95/2018](javascript:void(0))), Законом о банкама („Сл. гласник РС", бр. [107/2005](javascript:void(0)), [91/2010](javascript:void(0))  и [14/2015](javascript:void(0))) и Уредбом о правилима за доделу државне помоћи („Сл. гласник РС“, бр. 13/2010, 100/2011, 91/2012, 37/2013, 97/2013 и 119/2014), кумулативно [↑](#footnote-ref-2)
3. Давалац државне помоћије Република Србија, аутономна покрајина и јединица локалне самоуправе, преко надлежних органа и свако правно лице које управља и/или располаже јавним средствима и додељује државну помоћ у било ком облику. [↑](#footnote-ref-3)